বেঙ্গালুরুর বিধান সৌধতে জেডিএস-কংগ্রেস জোটের সরকারের শপথ গ্রহণ অনুষ্ঠানে গিয়ে কুমারস্বামী ও প্রাক্তন প্রধানমন্ত্রী দেবগৌড়াকে অস্বস্তিতে ফেললেন মমতা বন্দ্যোপাধ্যায়।
একটি সংবাদসংস্থার খবর অনুযায়ী, শপথ গ্রহণের অনুষ্ঠানের আগে মঞ্চে এসে দেবগৌড়া ও কুমারস্বামীর সামনেই কর্নাটক পুলিশের ডিজি নীলমনি রাজুকে ধমক দেন। ভিডিওতে দেখা যাচ্ছে, মমতা অভিযোগ জানাচ্ছেন জেডিএস নেতাদের কাছেও।
এই প্রতিবেদন অনুযায়ী, পশ্চিমবঙ্গের মুখ্যমন্ত্রী মমতা বন্দ্যোপাধ্যায়কে গাড়ি থেকে নেমে কিছুটা হেঁটে বিধানসভা ভবনে পৌঁছাতে হয়। তাই তিনি ক্ষুব্ধ হয়েছিলেন।
নীচের ছবিতে ক্লিক করে দেখে নিন জাতীয় রাজনীতিতে কার কার চ্যালেঞ্জের মুখে মমতা:—

নিরাপত্তার কারণে বিধান সৌধের চারটি গেটের মধ্যে মাত্র তিনটি গেট খোলা হয়েছিল। কারণ, কংগ্রেস নেত্রী সনিয়া গাঁধী, কংগ্রেস সভাপতি রাহুল গাঁধী সহ দেশের বিভিন্ন রাজ্যের মুখ্যমন্ত্রী ও নেতারা এই শপথ গ্রহণ অনুষ্ঠানে উপস্থিত ছিলেন।
 

Mamata Banerjee reprimands DIG Neelamani Raju as she came for oath taking ceremony of HDK coz she had to walk a few metres😂 #MamataBanerjee pic.twitter.com/0Hd9iaphZ0
— Rosy (@rose_k01) May 23, 2018

শপথ গ্রহণ অনুষ্ঠানে যোগ দিতে নেতারা যখন আসতে শুরু করেন, তখন একসঙ্গে ১৮ থেকে ২০টি কনভয় একসঙ্গে এসে যায়। ফলে ট্রাফিক জ্যাম হয়। তখন অনেক আমন্ত্রিত ভিআইপি-কেই গাড়ি থেকে নেমে হেঁটে বিধান সৌধতে পৌঁছাতে হয়।
 

তখন ট্রাফিক পুলিশের আর কিছু করার ছিল না বলেই কর্নাটক পুলিশ সূত্রের খবর। শুধু গাড়িই নয়, কুমারস্বামী ও কংগ্রেসের সমর্থকরাও উপস্থিত হন বিধান সৌধের কাছে। 
তবে কুমারস্বামী ও রাজ্যপালের কনভয়ই একমাত্র মঞ্চের কাছাকাছি আসার কথা ছিল। বাকি ভিআইপিদের এমনিতেই কিছুটা হেঁটেই আসতে হত।
এ ব্যাপারে অবশ্য মমতা বন্দ্যোপাধ্যায়ের কোনও প্রতিক্রিয়া এখনও পাওয়া যায়নি।